बेटे की शादी के लिए पका रहे थे खाना गैस सिलेंडर लीक होने से जली जीप
जोधपुर | एयरफोर्सस्थित शेर विलास के पास एक घर में बेटे की शादी की खुशी में खाना बनाने के दौरान गैस सिलेंडर लीक होने से लगी आग से घर के बाहर खड़ी जीप जल गई। सूचना मिलने पर मौके पर पहुंची नागौरी गेट दमकल स्टेशन की टीम ने आधे घंटे में आग पर काबू पा लिया। एयरफोर्स शेर विलास स्थित कुलदीप सिंह राठौड़ के पुत्र रविसिंह की शादी की खुशी में घर के बाहर खाना बनाने का काम चल रहा था। इस दौरान घरवालों और हलवाई ने ध्यान नहीं दिया और गैस पाइप लीक हो गई और आग पकड़ ली। इसपर पास खड़े हलवाई ने सिलेंडर को जमीन पर गिरा दिया। जिससे आग वहां खड़ी हरेंद्र सिंह पुत्र भवानीसिंह की जीप नंबर आरएनजे-5464 को चपेट में ले लिया जिससे जीप जल गई। आग भभकती देख पड़ोसी धीरेंद्र सिंह, शैलेंद्र सिंह महिपाल सिंह ने जीप के पास खड़ी कार स्कूटर को हटाने के साथ जीप पर पानी डाल आग बुझाने का प्रयास किया मगर आग काबू में नहीं आई। इस बीच नागौरी गेट फायर स्टेशन से फायरमैन गेनाराम विश्नोई, शैलेंद्र सिंह, किशनाराम, पदमादेवी दलपत कलाल मौके पर पहुंचे और आधे घंटे की मशक्कत के बाद आग पर काबू पाया।
hin_Deva hin_Deva